Heylsame grute tovoren. An myne leven vrundes, borgermeister und rathd der stad Revelle. Ik begere jw to wetende, wo dat wy vaken und to mengen thyden hebben dorch de vinger geseen und gegund hir ut dem ryke to vorende tho jw sodane ware, also hir is und velt, der gy dar in juwer stad und in dem lande behuff hebben; des gy doch nenerleye wis wedder bewiset noch gegund en hebben hir wedder to vorende, des wy wol behuff hadden gehat, sodane ware, also men hir plecht to vorende van dar, besundergen also solt. Des moge gy weten, dat unse gnedege here, de koning, hevet ene soltertzee gevunden in Denmarken, so dat ik hope, dat wy id wol int erste mede beryden willen. Wodoch dat gy uns nicht vogen en wolden noch en willen, so hebben uns doch ander lude gevoget, de id doch ungerne gedan hebben etc. Men boven all, gevyllet sik, dat gy vordan wes behuff hedden sodane ware, also men hir utvoret an jw, dat moge gy vorwar weten, dat wy jw dergelik wedder vogen willen, also gy uns nw gedan hebben went herto. Vort so hebbe ik wol vornomen, wo dat jw myns heren, des koninges, amptman van Abo to heft gescreven, nicht allene van syner, men ok van someliker unser mer wegen, und was van jw begerende to weten, worumme und in wat mate dat gy uns nicht gunnen en wolden to uns to vorende, also wy jw gunden und vogeden, went wy mit jw doch nicht en weten den leve und vruntschop. Des he doch nicht werdech en was, en bescreven antwort darvan van jw wedder to krygen, und ok unse gnedeghe here, de koning, sik des nicht van jw vormodet en hadde, dat gy synen ryken und uns so hart solden gewest hebben, dat doch unvorschuldet is van desser syden, dat my witlik is. Anders nicht, men sit Gude bevolen. Gescreven up Stocholme anno Domini mcdxxvij, am avende sancti Laurenci. Johannes Cropelin, hovetman up Stocholm. Adress: Den ersamen borgermeystern und ratmanne der stad Revelle kome desse breff mit werdicheit.